**Alergie românească**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stau câteodat’ şi mă gândesc,

Făcându-mi cruci, lipsit de grai,

S-ajung eu teafăr, s-o mierlesc

Cu doctori, popi şi poliţai!

Acum…nu sufăr de nimic,

Să bat în lemn, oţel-beton!...

Pe un vecin şi-un bun amic,

O boală am, să fiu în ton,

Pilule, nu servesc, parol!

N-am trebă cu…rinichi, ficat,

Ori cu al meu colesterol,

Mereu obraznic, ridicat,

Dar asta, de anul trecut,

Că pân-atunci, dintr-un nimic,

De groază şi de necrezut,

Ce crize-aveam…nu vă mai zic;

De câte ori lumea-mi era

Mai dragă, nene, dintr-o dat’

Pământul se rostogolea,

Picând, cât sunt de lung eu, lat!

Imaginea îmi dispărea,

Vorbeam aiurea şi confuz,

Şi-odat’ cu conştiinţa mea,

Pierdeam şi-al raţiunii uz,

Dădeam din mâini, spărgeam pereţi,

Cu capul, bineînţeles,

Băgând şi soacra-n sperieţi,

“Ce dracu’, fii-sa şi-a ales!”

Îi înjuram pe toţi din jur,

Pe guvernanţi şi alţi mişei,

Săream prin curte-n sus de şnur,

Murind să văd antena trei!…

Şi-am fost la doctori renumiţi,

Ce-analizând, au constatat

C-ai mei părinţi n-au fost zmintiţi,

La doage când m-au numărat,

Veni şi Smurdul de trei ori,

Şi-n loc, măcar să-mi dea un hap,

Mă consolau plini de fiori,

Că numai popa-mi dă de cap,

Şi fui la el, sub patrafir,

Ca dup’un ceas de descântat,

Ţinând şi post, mai abitir

Acele crize m-au luat,

Descoperind tot eu, cu har,

C-aveam…nimic paranormal…

O simplă alergie doar,

De la lichide,-n special,

Ce m-apuca, şi cu dureri,

(De la poliţie o ştiu)

Când beam mai mult de zece beri,

Sau două sticle de rachiu!

Valeriu Cercel